“Loki” Musim 2 Akan Mulakan Penggambaran Pada Musim Panas Ini Di England
Menurut The Disinsider, musim kedua siri hit MCU Loki akan memulakan penggambarannya pada musim panas ini. Tarikh spesifik bagaimanapun tidak dinyatakan, tetapi disahkan bahawa penggambaran akan dibuat di Pinewood Studios di England.  Setakat ini, Marvel Studios tidak memberi sebarang pengesahan mengenai tarikh penggambaran dan juga tarikh tayangan Loki, tetapi jika laporan media antarabangsa tepat, berkemungkinan besar peminat akan melihat musim kedua siri Disney+ itu pada tahun 2023.  Tidak banyak butiran lanjut mengenai musim kedua Loki, tetapi jangkakan kehadiran semula Sophia Di Martino dan Gugu Mbatha-Raw sebagai Sylvie dan Gugu Mbatha-Raw selain Tom Hiddleston sebagai watak utama Loki.  Pada finale musim pertama, Sylvie tiada pilihan lain selain membunuh He Who Remains, lakonan Jonathan Majors, sekaligus melepaskan Multiverse dengan garis masa alternatif tidak lagi boleh ditangkis TVA. Sementara Loki, yang telah dihantar balik ke ibu pejabat TVA oleh Sylvie mendapati dia berada di garis masa yang lain dimana tiada siapa  mengenalinya, termasuklah Mobius. Musim pertama dibintangi Tom Hiddleston sebagai watak utama dan sertai pendatang baru MCU seperti Sophia Di Martino, Owen Wilson, Gugu Mbatha-Raw, Cailey Fleming, dan Richard E. Grant, Sasha Lane serta Wunmi Mosaku. Kate Herron menjadi pengarah dan penerbit eksekutif untuk siri Loki manakala lakon layar ditulis oleh Michael Waldron (Rick and Morty). Loki boleh di strim di Disney+ Hotstar.